

בס"ד

בס"ד

פרשת האזינו, תשפ"ב, מספר 1436

**החלוקה הפנימית של שירת האזינו**

**משה מנדלבאום**

התורה מחולקת לפרשיות פתוחות וסתומות, וניתן לראות לפיהן את החלוקה הפנימית של פרשיות התורה.

קשה הדבר בשירת האזינו, שכן שם השירה כתובה ברצף. אמנם חז"ל חילקו את השירה לשישה חלקים "הזי"ו ל"ך",[[1]](#footnote-1) אולם חלוקה זו נוגעת לקריאת התורה, ואין לה הוכחה מתוך השירה עצמה.

**ברצוני להציע כאן חלוקה מוכחת מתוך פסוקי השירה.**

שירת האזינו בספרי התורה שלנו כתובה "אריח על גבי אריח" ו"לבינה על גבי לבינה". כלומר, כל שורה מחולקת לשתי עמודות עם רווח ביניהן.

התבוננות בפסוקים מראה שבתחילת השירה הפסוקים מתחילים מצד ימין, ולהלן הם ייקראו פסוקים **ימניים**.

למשל (המילים המובלטות הן תחיליות פסוקים **[דב' לב:א-ב]**):

**הַאֲזִינוּ הַשָּׁמַיִם וַאֲדַבֵּרָה וְתִשְׁמַע הָאָרֶץ אִמְרֵי פִי.**

**יַעֲרֹף כַּמָּטָר לִקְחִי תִּזַּל כַּטַּל אִמְרָתִי כִּשְׂעִירִם עֲלֵי דֶשֶׁא וְכִרְבִיבִים עֲלֵי עֵשֶׂב.**

לעומת זאת, ישנם פסוקים המתחילים בעמודה השמאלית, ולהלן ייקראו פסוקים **שמאליים**.

למשל (המילים המובלטות הן תחיליות פסוקים [דב' לב:יד-יז]):

**וְדַם עֵנָב תִּשְׁתֶּה חָמֶר. וַיִּשְׁמַן יְשֻׁרוּן וַיִּבְעָט**

**שָׁמַנְתָּ עָבִיתָ כָּשִׂיתָ וַיִּטּשׁ אֱ-לוֹהַּ עָשָׂהוּ**

**וַיְנַבֵּל צוּר יְשֻׁעָתוֹ. יַקְנִאֻהוּ בְּזָרִים**

**בְּתוֹעֵבֹת יַכְעִיסֻהוּ. יִזְבְּחוּ לַשֵּׁדִים לֹא אֱלֹהַּ**

התבוננות בשירה מגלה שהשירה מתחלקת לשלושה חלקים:

1. פסוקים א – יד הם פסוקים ימניים
2. פסוקים טו – לט הם פסוקים שמאליים
3. פסוקים מ – מג הם פסוקים ימניים

מדהים לראות כיצד הפסוקים הימניים הם בעיקרם פסוקים חיוביים, פסוקי נחמה, בעוד הפסוקים השמאליים הם בעיקרם פסוקי פורענות. עובדה זו תואמת את דברי הזוהר:[[2]](#footnote-2) "חסד ימינא, גבורה שמאלא".

הפסוק הפותח את הפסוקים השמאליים הוא פסוק ט"ו, המציין את הקלקול של עם ישראל (דב' לב:טו):

וַיִּשְׁמַן יְשֻׁרוּן וַיִּבְעָט שָׁמַנְתָּ עָבִיתָ כָּשִׂיתָ וַיִּטּשׁ אֱ-לוֹהַּ עָשָׂהוּ וַיְנַבֵּל צוּר יְשֻׁעָתוֹ.

משם ממשיכים פסוקי פורענות. למשל פסוקים יט-כ:

וַיַּרְא ה’ וַיִּנְאָץ מִכַּעַס בָּנָיו וּבְנֹתָיו. וַיֹּאמֶר אַסְתִּירָה פָנַי מֵהֶם אֶרְאֶה מָה אַחֲרִיתָם כִּי דוֹר תַּהְפֻּכֹת הֵמָּה בָּנִים לֹא אֵמֻן בָּם.

היינו מצפים שפסוקי הפורענות יסתיימו בפסוק ל"ה, שכן פסוק ל"ו עובר לכאורה לפסוקי נחמה:

כִּי יָדִין ה’ עַמּוֹ וְעַל עֲבָדָיו יִתְנֶחָם כִּי יִרְאֶה כִּי אָזְלַת יָד וְאֶפֶס עָצוּר וְעָזוּב.

וכפי שכותב רש"י על פסוק ל"ה:

עד כאן העיד עליהם משה דברי תוכחה להיות השירה הזאת לעד כשתבא עליהם הפורענות ידעו שאני הודעתים מראש. מכאן ואילך העיד עליהם דברי תנחומין שיבאו עליהם ככלות הפורענות ככל אשר אמר למעלה "וְהָיָה כִי יָבֹאוּ עָלֶיךָ" וגו' (דב' ל:א) "הַבְּרָכָה וְהַקְּלָלָה" וגו' (שם:שם) "וְשָׁב ה' אֱ-לֹהֶיךָ אֶת שְׁבוּתְךָ" וגו' (שם:ג).

מדוע אם כן פסוקים לו-לט הם עדיין פסוקים שמאליים?

המעבר בין החלקים

בכל אחד מחלקי השירה הפסוקים נשארים באותו עימוד (ימני או שמאלי), מכיוון שמספר הצלעות בכל פסוק הוא זוגי: שתיים או ארבע צלעות. דוגמה לשתי צלעות (דב' לב:א):

**הַאֲזִינוּ הַשָּׁמַיִם וַאֲדַבֵּרָה וְתִשְׁמַע הָאָרֶץ אִמְרֵי פִי.**

דוגמה לארבע צלעות (שם:ב):

**יַעֲרֹף כַּמָּטָר לִקְחִי תִּזַּל כַּטַּל אִמְרָתִי**

**כִּשְׂעִירִם עֲלֵי דֶשֶׁא וְכִרְבִיבִים עֲלֵי עֵשֶׂב.**

המספר הזוגי מוביל לכך שאם הפסוק התחיל בעמודה הימנית, סיומו יהיה בעמודה השמאלית, כך שהפסוק הבא ממילא שוב יתחיל בצד ימין.

גם במובן הרעיוני, טבעי הדבר שהמקצב הזוגי, שהוא מונוטוני, לא ייצר שינו מנחמה לפורענות וכן להיפך.

מה הם אם כן שני הפסוקים ה"אי זוגיים" היוצרים את המעברים?

המעבר הראשון (מימין לשמאל)

המעבר הראשון הוא בפסוק י"ד:

**חֶמְאַת בָּקָר וַחֲלֵב צֹאן עִם חֵלֶב כָּרִים**

**וְאֵילִים בְּנֵי בָשָׁן וְעַתּוּדִים עִם חֵלֶב כִּלְיוֹת חִטָּה**

**וְדַם עֵנָב תִּשְׁתֶּה חָמֶר.**

בפסוקים הקודמים לפסוק זה נושא הפסוק הוא הקב"ה (שם:יב-יג).

**ה’ בָּדָד יַנְחֶנּוּ וְאֵין עִמּוֹ אֵל נֵכָר.**

**יַרְכִּבֵהוּ עַל בָּמֳותֵי אָרֶץ וַיֹּאכַל תְּנוּבֹת שָׂדָי**

**וַיֵּנִקֵהוּ דְבַשׁ מִסֶּלַע וְשֶׁמֶן מֵחַלְמִישׁ צוּר.**

לעומת זאת, חלקו הראשון של פסוק י"ד מעורפל מבחינה תחבירית. אין נושא ונשוא אלא רשימה של שמות עצם:

**חֶמְאַת בָּקָר וַחֲלֵב צֹאן עִם חֵלֶב כָּרִים**

**וְאֵילִים בְּנֵי בָשָׁן וְעַתּוּדִים עִם חֵלֶב כִּלְיוֹת חִטָּה**

בסופו של הפסוק הנושא הוא עם ישראל:

**וְדַם עֵנָב (אתה) תִּשְׁתֶּה חָמֶר.**

באופן דומה הנושא בפסוקים השמאליים הבאים (טו – יח) הוא **עם ישראל** ולא הקב"ה:

**וַיִּשְׁמַן יְשֻׁרוּן וַיִּבְעָט**

**שָׁמַנְתָּ עָבִיתָ כָּשִׂיתָ וַיִּטּשׁ אֱ-לוֹהַּ עָשָׂהוּ**

**וַיְנַבֵּל צוּר יְשֻׁעָתוֹ. יַקְנִאֻהוּ בְּזָרִים**

**בְּתוֹעֵבֹת יַכְעִיסֻהוּ. יִזְבְּחוּ לַשֵּׁדִים לֹא אֱלֹהַּ**

**אֱלֹהִים לֹא יְדָעוּם חֲדָשִׁים מִקָּרֹב בָּאוּ**

**לֹא שְׂעָרוּם אֲבֹתֵיכֶם. צוּר יְלָדְךָ תֶּשִׁי**

**וַתִּשְׁכַּח אֵל מְחֹלֲלֶךָ.**

לעומת הטובה שהקב"ה משפיע על עם ישראל, המתוארת בחלק הראשון של השירה בפסוקים הימניים, עם ישראל מתרכז בעצמו ובתאוותיו. ניתן לראות ברשימת העצמים בפסוק י"ד סוג של שיכרון. אין נושא ונשוא אלא אך ורק שיכרון מרוב טובה גשמית.

**חֶמְאַת בָּקָר וַחֲלֵב צֹאן עִם חֵלֶב כָּרִים**

**וְאֵילִים בְּנֵי בָשָׁן וְעַתּוּדִים עִם חֵלֶב כִּלְיוֹת חִטָּה**

פסוק זה מזכיר פסוק דומה בספר במדבר לב:ג-ד, העוסק בבני גד ובני ראובן בפנייתם אל משה:

**עֲטָרוֹת וְדִיבֹן וְיַעְזֵר וְנִמְרָה וְחֶשְׁבּוֹן וְאֶלְעָלֵה וּשְׂבָם וּנְבוֹ וּבְעֹן.**

**הָאָרֶץ אֲשֶׁר הִכָּה ה’ לִפְנֵי עֲדַת יִשְׂרָאֵל אֶרֶץ מִקְנֶה הִוא וְלַעֲבָדֶיךָ מִקְנֶה.**

בחלקו הראשון של הפסוק אין נושא ונשוא, אלא רשימת שמות של ערים שאליהן נשואות עיניהם של בני גד ובני ראובן. ייתכן שהשיכרון אינו מאפשר בניית משפט מסודר תחבירית.

המעבר השני (משמאל לימין)

המעבר השני הוא בפסוק ל"ט:

**רְאוּ עַתָּה כִּי אֲנִי אֲנִי הוּא**

**וְאֵין אֱ-לֹהִים עִמָּדִי אֲנִי אָמִית וַאֲחַיֶּה**

**מָחַצְתִּי וַאֲנִי אֶרְפָּא וְאֵין מִיָּדִי מַצִּיל.**

בפסוק זה המרכז הוא הקב"ה. באופן ייחודי, כינוי הגוף "אני" = הקב"ה חוזר ארבע פעמים בפסוק. פסוק זה הוא ניגוד בולט לפסוק י"ד שבו הוזכרה רשימה של תחליפים גשמיים לקב"ה, והמרכז הפך להיות עם ישראל המשמין ולאחר מכן בועט.

פסוקי הנחמה שלפני המעבר השני

מהי אם כן מהותם של פסוקי הנחמה שלפני המעבר השני: **כִּי יָדִין ה’ עַמּו...** (שם:לו-לח)?

פסוקים אלו מתארים תקופה שבה ישנה נחמה. הקב"ה מתנחם על הגלות, על הפורענות של עם ישראל. עם ישראל אינו נשלט עוד על ידי גויים. יש לו עצמאות משלו, אבל עדיין אינו מכיר בקב"ה כגואלו. הקב"ה "זז" הצידה ואומר לעם: "אי אלהימו... יקומו ויעזרוכם". כלומר, בואו ונראה אתכם מסתדרים בלעדיי, עם האלוהים שאתם בודים לכם. אתם תעברו מקונספציה אחת לאחרת, ממנהיג אחד שתבטחו ביכולתו לפתור את בעיותיכם למנהיג אחר, עד שתגיעו בכוחות עצמכם, בראייה שתבוא מכם: "ראו עתה", למסקנה ש"אני אני הוא ואין אלהים עמדי". זה לא יהיה עוד באתערותא דלעילא כמו שמתואר בחלק הראשון של השירה, פסוקים י"ב-י"ג:

ה' בָּדָד יַנְחֶנּוּ וְאֵין עִמּוֹ אֵל נֵכָר. יַרְכִּבֵהוּ עַל בָּמֳותֵי אָרֶץ וַיֹּאכַל תְּנוּבֹת שָׂדָי וַיֵּנִקֵהוּ דְבַשׁ מִסֶּלַע וְשֶׁמֶן מֵחַלְמִישׁ צוּר.

בגאולה האחרונה ההכרה בקב"ה חייבת לבוא מלמטה, מהבחירה החופשית של עם ישראל:

**רְאוּ עַתָּה** כִּי אֲנִי אֲנִי הוּא ...

רק ראייה זאת תאפשר את המעבר לפסוקים הימניים המסיימים את השירה, שבהם הקב"ה מתנקם בגויים וגואל את עם ישראל גאולת עולם.

**דף שבועי, גיליון 1436, האזינו, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

https://www.peacerun.org/static/media/uploads/global/frontpageimages/facebook.pngניתן לפנות לכתובת זו ולקבל את הדף מדי שבוע בדוא"ל.

[הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \* משה מנדלבאום, פסגות.

   ראש השנה לא ע"ב. [↑](#footnote-ref-1)
2. זוהר ח"ג דף קמב, א ובעוד מקומות. [↑](#footnote-ref-2)